钦定古今图书集成/明伦汇编/氏族典/第376卷 > 董敦逸
## 钦定古今图书集成/明伦汇编/氏族典/第376卷 > 董敦逸

按《宋史董敦逸传》：“敦逸，字梦授，吉州永丰人。登进士
第，调连州司理参军，知穰县，徙知弋阳县，稍迁梓州
路转运判官。元祐六年，召为监察御史，言苏轼制诰
中指斥先帝，出为湖州运判，改知临江军。绍圣初，复
除监察御史，改工部员外郎，迁殿中侍御史、左司谏、
侍御史。”瑶华秘狱成，诏诣掖庭录问，敦逸察知冤状，
上疏略云：“瑶华之废，事有所因，情有可察。诏下之日，
天为之阴翳，是天不欲废之也；人为之流涕，是人不
欲废之也。臣尝阅录其狱，恐得罪天下。”哲宗读之怒。
明年，用他事出知兴国军，徙江州。徽宗即位，加直龙
图阁、知荆南，召入为左谏议大夫，迁户部侍郎。卒，年
六十九。